
JAVNI POZIV
za sudjelovanje u programu „KVIZOM PO KNJIGAMA“ u sklopu projekta „Okreni stranicu, sruši barijeru“

Temeljni podaci o pozivu i projektu: Gradska knjižnica „Ivan Goran Kovačić“ Karlovac, u partnerstvu s udrugom DrONe i udrugom Frendofon, provodi projekt „Okreni stranicu, sruši barijeru“ (kodni broj: SF.3.4.08.08.0011). Projekt je sufinanciran sredstvima Europske unije iz Europskog socijalnog fonda plus (ESF+) u financijskom razdoblju 2021. – 2027. U okviru provedbe projektnih aktivnosti usmjerenih na razvoj čitalačke pismenosti, kritičkog mišljenja i socijalizacije ranjivih skupina, aktivnost „KVIZOM PO KNJIGAMA“ provodi udruga DrONe, te Knjižnica upućuje ovaj Javni poziv za iskaz interesa za sudjelovanje.

1. Predmet i cilj Javnog poziva
Program „KVIZOM PO KNJIGAMA“ je edukativni kviz namijenjen djeci starijeg osnovnoškolskog uzrasta (5.-8. razred) s područja općine Barilović. Cilj programa je kroz igru i natjecateljski duh dodatno provjeriti i utvrditi stečeno znanje o pročitanim knjigama i književnim sadržajima, potaknuti timski rad, natjecateljski duh i interes prema čitanju te aktivno uključivanje sudionika u samostalno osmišljavanje, provedbu i facilitiranje završnog događaja. 
Mjesto provedbe programa: Barilović
Početak provedbe programa: studeni 2026. – siječanj 2027. 
Vrijeme održavanja: prema unaprijed utvrđenom rasporedu o kojem će prijavljeni sudionici biti pravovremeno obaviješteni.

2. Ciljna skupina i uvjeti sudjelovanja
Ciljna skupina: djeca  starijeg osnovnoškolskog uzrasta (5. do 8. razred) s područja Barilovića. 
Uvjeti sudjelovanja: sudjelovanje u programu je u potpunosti besplatno. Broj mjesta u grupi je ograničen kako bi se osigurala visoka kvaliteta provedbe i interaktivnost sudionika.

3. Kriteriji odabira i postupak selekcije
Sukladno načelima transparentnosti i jednakih mogućnosti za sve zainteresirane, glavni i jedini kriterij odabira sudionika jest:
redoslijed zaprimanja potpunih prijava.
Prednost pri uvrštavanju u program imat će prijave zaprimljene prve po redu, sve do popunjenja slobodnih mjesta. O rezultatima odabira i popunjenosti skupina prijavitelji će biti obaviješteni putem elektroničke pošte.

4. Način prijave
Zainteresirani sudionici (odnosno njihovi roditelji/skrbnici u ime maloljetne djece) mogu se prijaviti ispunjavanjem prijavnog obrasca.
Prijavni obrazac se može dostaviti:
- elektroničkim putem: slanjem popunjene i potpisane prijave na e-adresu: 
ivana@udruga-drone.hr (s naznakom: Prijava za program „KVIZOM PO KNJIGAMA“).
- osobno ili poštom: na adresu DrONe, udruga za društveni razvoj i neformalno obrazovanje, Trg hrvatskih branitelja 2, Karlovac
- ispuniti putem google obrasca (dostupan na mrežnim stranicama udruge DrONe i Knjižnice)
Prijavni obrazac i više informacija o samom projektu možete pronaći na službenoj mrežnoj stranici Knjižnice: https://gkka.hr/okreni-stranicu-srusi-barijeru-2/.

Napomena organizatora: Projekt „Okreni stranicu, sruši barijeru“ provodi se s ciljem promicanja socijalne inkluzije i razvoja čitalačke pismenosti.
Svi osobni podaci prikupljeni ovim Javnim pozivom koristit će se isključivo u svrhu provedbe, praćenja i izvještavanja o projektu „Okreni stranicu, sruši barijeru“, sukladno važećim propisima o zaštiti osobnih podataka (GDPR). Podnošenjem prijave prijavitelji daju privolu za obradu osobnih podataka u navedene svrhe. Dodatne informacije o pozivu mogu se zatražiti putem e-pošte: info@gkka.hr ili na službenim mrežnim stranicama Knjižnice.
